# Stanisław Moniuszko

Stanisław Moniuszko (Ubieĺ, 17 de maig de 1819 - Varsòvia, 4 de juny de 1872) fou un compositor i director d'orquestra polonès, autor de cançons, òperes i ballets farcits de patriotisme i de temes folklòrics polonesos. La seva música està plena de temes populars patriòtics dels pobles de l'antiga Confederació de Polònia i Lituània (principalment polonesos, lituans i bielorussos). Se'l coneix generalment com "el pare de l'òpera nacional polonesa". Des de la dècada de 1990, Stanisław Moniuszko també està començant a ser reconegut a Bielorússia com una figura important per a la cultura bielorussa.

## Biografia

Nat a una família noble szlachta el 1819 a Ubiel, a l'extrem est de la Polònia dividida, actualment a Belarús, va mostrar des de petit un gran interès per la música. La seva mare, Elżbieta Madziarska, el va iniciar al piano. Després va anar a Varsòvia per estudiar amb August Freyer. El 1837 va començar a estudiar composició a Berlín amb Karl Rungenhagen, qui també el va instruir en la direcció coral. Després de l'estada a Berlín, va obtenir treball com a organista a Vílnius. Durant aquesta època, va establir amistat amb el novel·lista Jozef Ignacy Kraszewski i el dramaturg i satirista Aleksander Fredro, que van estimular l'interès de Moniuszko en la música dramàtica. Al voltant de 1840, va començar a compondre de manera intensiva. Va escriure les primeres òperes i altres obres per a l'escena, així com cantates sacres i profanes. Ensems de compondre, feia de professor a Varsòvia on entre els seus alumnes va tenir Zygmunt Noskowski, que més tard seria un conegut compositor i director d'orquestra.
Al llarg de la seva vida, Moniuszko va viatjar sovint a Sant Petersburg, on la seva música va gaudir d'una bona acollida. A Sant Petersburg, Mikhaïl Glinka i Aleksandr Dargomijski van fer palesa l'admiració pel talent de Moniuszko, que va esdevenir un gran amic de Dargomijski. També va conèixer Mili Balakirev i Modest Mússorgski, i el seu estil va ser apreciat per Hans von Bülow. Va ser mentor de César Cui i de Zdzisław Jachimecki.
Va morir el 4 de juny de 1872 a Varsòvia, i està soterrat al Cementeri Powązki.

## Obres

Hom considera Moniuszko el pare de l'òpera polonesa. Les seves sèries de dotze llibres de cançons són també notables, estant compostes sobre textos de Mickiewicz, Odyniec, i Kraszewski. Compongué la música els ballets Na kwaterunku i Figle szatana i de les òperes:
* Flis
* Halka
* La casa embruixada (Straszny Dwór)
* Verbum nobile
* Hrabina
* Paria
* Rokiaczana

## Notes

* ↑ Hi ha un Museu de Stanisław Moniuszko a Bielorússia.

## Referències

* ↑ Prosnak, 1980, p. 15, 173.
* ↑ Samson. The Cambridge History of Nineteenth-Century Music. Cambridge University Press, 2001, p. 718. ISBN 978-0521590174.
* ↑ Jones. The Hutchinson Concise Dictionary of Music. Routledge, 1999, p. 424. ISBN 978-1579581787.
* ↑ Аляксей Хадыка [Alexey Khadyka]. «Станіслаў Манюшка — паляк, літвін...» (en belarús), May 22, 2009. Arxivat de l'original el July 27, 2011. [Consulta: January 20, 2013]. NovyChas.org, Culture. Retrieved from the Internet Archive, February 18, 2013.
* ↑ «Stanisław Moniuszko – Ojciec polskiej opery». poland.us.
* ↑ "Праправнучка Станислава Монюшко: 'В Минске должен появиться памятник композитору' " Arxivat 2011-07-18 a Wayback Machine. [Great-great-granddaughter of Stanisław Moniuszko: 'A monument to the composer should appear in Minsk'] by Кастусь Лашкевич [Kastus Lashkevich], 19 Oktober 2009, Tut.By (in Belarusian)
* ↑ Stanisław Moniuszko Museum, Belarus
* ↑ «Stanisław Moniuszko (1819-1872)» (en anglès). Moniuszko 200. Teatr Wielki - Opera Narodowa, 2019. [Consulta: 3 novembre 2023].
* ↑ «Stanisław Moniuszko» (en anglès). Polish Music Information Center & Polish Composers' Union, 25-01-2022.
* ↑ Gran Enciclopedia de la Música Clásica (en castellà). vol. III. Sarpe, p. 939. ISBN 84-7291-226-4. )
* ↑ Prosnak, 1980, p. 174.

## Bibliografia

* Prosnak, Jan. Moniuszko. Polskie Wydawnictwo Muzyczne, 1980. ISBN 8322400012.